দার্জিলিঙের পাতলেবাসে বিমল গুরুঙ্গের বাড়ির ঠিক পাশেই বিধ্বংসী আগুনে পুড়ে ছাই হয়ে গেল তাঁর চার অনুগামীর বাড়ি। তছনছ করা হল গা ঢাকা দিয়ে থাকা মোর্চা সুপ্রিমোর বাড়িও। 
গত শুক্রবার পাতলেবাসের কাছে গুরুঙ্গবাহিনীর গুলিতে এসআই অমিতাভ মালিকের মৃত্যুর পর পরই এই আগুনের পিছনে অবশ্য অন্য গন্ধ পাচ্ছে পুলিশ।

এই বিষয়ে অন্যান্য খবর

অমিতাভর মৃত্যুতে কি বদলাবে পুলিশের পাবলিক ইমেজ


পুলিশ এবং স্থানীয় সূত্র জানা গিয়েছে, দীনেশ থিং, রাজেশ থিং, প্রবীণ সুব্বা এবং অমিত চাঁদ নামে চার গুরুঙ্গ অনুগামীর বাড়িতে শনিবার রাত এগারোটা নাগাদ আগুন লাগে। প্রায় ভোররাত পর্যন্ত জ্বলা আগুনে চারটি বাড়িই ভষ্মীভূত হয়। সকালে দমকল কর্মীরা ঘটনাস্থলে পৌঁছন।

ঘটনাস্থল পরিদর্শনের পরে পুলিশের অবশ্য দাবি, তদন্তের মোড় ঘোরানোর বিমল গুরুঙ্গের অনুগামীরা নিজেরাই এই আগুন লাগিয়েছে। শুধু তাই নয়, বেশ কিছু তথ্যপ্রমাণ লোপাট করাও এই অগ্নিকাণ্ডের উদ্দেশ্য বলে অনুমান পুলিশের। দমকল এবং ফরেন্সিক দলেরবিশেষজ্ঞরা ঘটনাস্থল পরিদর্শন করে এবিষয়ে চূড়ান্ত রিপোর্ট দেবেন।

ভষ্মীভূত বিমল অনুগামীদের বাড়ি। নিজস্ব চিত্র
পাহাড়ে ফিরতে মরিয়া বিমল গুরুঙ্গ গত শুক্রবার পুলিশের মৃত্যুর পরে আরও কোণঠাসা হয়ে পড়েছেন। ফলে পাহাড়ের সহানুভূতি পেতেই নিজেদের বাড়িতে আগুন লাগিয়ে গুরুঙ্গ অনুগামীরা তার দায় পুলিশ-প্রশাসনের উপরে চাপাতে চাইছে বলে ধারণা তদন্তকারীদের।